ᒂ ‍ ᔅᑐᑕᐊᒡ ᐊᓂᔭ ᒋᓴᓴ ᐊ ‍ ᐱᒧᑕᐊᔨᒋ ᐅᒋᐱᔭᑎᑯᒥᔪᐛ ᐊᓐᑕ ᑲ ‍ ᐃᑐᑕᐊᒡ “ᒋᐱᔅᑎᒂᓐ ᑲ ‍ ᑎᒂᒡ” ᑲ ‍ ᐃᓯᓂᐧᑲᑕᔨᒡ᙮
ᐅ ᒪᒃ “ᒋᐱᔅᑎᒂᓐ ᑲ ‍ ᑎᒂᒡ” ᑲ ‍ ᐃᓯᓂᐧᑲᑕᒡ,
ᐃᑉᕈᐤ ᐊ ᐃᓯ ‍ ᐃᔨᒥᓇᓄᐅᒡ “ᑯᓪᑯᑕ” ᐃᓇᓄᐤ᙮
ᐊᑯᑕ ᒪᒃ ᐊᓐᑕ ᑲ ‍ ᒋᔅᑕᔎᑕᒡ ᑭᔭ ᓂᓱ ᓇᐸᐛ ᒋ ‍ ᒋᔅᑕᔎᑕᑭᓄᐅᔪᐛ ᑲ ‍ ᒋᒥᔭᑭᓄᔨᒋ ᐃᑐᐤ ᐊᓐᑕ ᐊ ‍ ᑕᑦ᙮
ᐊᑯ ᑈᓚᑦ ᒂ ‍ ᒥᓯᓇᐊᐧᒃ ᒥᓯᓇᐃᑭᓂᔪᐤ ᒐᒋ ᒋᑭᒧᑕᑭᓄᐎᒡ ᐊᓐᑕ ᐃᔅᐱᒥᒡ ᒋᓴᓴ ᐅᒋᐱᔭᑎᑯᒥᔨᒡ ᐊ ‍ ᐃᑎᔅᑕᔨᒡ,
“ᒋᓴᔅ ᓇᓴᕆᑎᒡ ᑲ ‍ ᐅᒋᑦ ᐊᐅᑯᐤ ᐅᔭ ᒍᐤ ᐃᔪᒡ ᐅᒋᓴᐅᒋᒪᒧᐛᐛ᙮”
ᒥᒐᑦ ᒍᐤ ᐃᔪᒡ ᒋ ᐸᒋ ‍ ᐃᔨᒥᑕᐅᒡ ᐊᓂᔭ ᒥᓯᓇᐃᑭᓂᔪᐤ ᐛᔅ ᓇᒪ ᐅᒋ ᔭᐅᓇᑯᓂᔪᐤ ᐊᓂᔭ ᐅᑕᓇᔪᐤ ᐊᓐᑕ ᑲ ‍ ᑕᒡ᙮
ᓂᔅᑐᔨᒡ ᒪᒃ ᐃᔨᒧᐅᓇ ᒋ ᐃᓯ ‍ ᒥᓯᓇᐃᒐᓄᐃᔪᐤ ᐊᓂᔭ ᒥᓯᓇᐃᑭᓂᔪᐤ ᐃᑉᕈᐤ ᐊ ᐃᓯ ‍ ᐃᔨᒥᓇᓄᐅᒡ,
ᓚᑎᓐ ᑭᔭ ᑯᕆᒃ᙮
ᐊᑯ ᐊᓐᒡ ᒍᐤ ᐃᔪᒡ ᐊᓂᔭᔪᐛ ᑲ ‍ ᓂᑲᓂᐱᔨᒋ ᐅᑦ ᐊᔭᒥᐊᐅᒋᒪᒧᐛᐛ ᒋ ‍ ᐃᑕᐅᒡ ᐊᓂᔭ ᑈᓚᑕ,
“ᓇᒪ ᒋᐸ ᐅᒋ ‍ ᐃᑎᔅᑕᓐ ᐊᓐ ᒍᐤ ᐅᒋᓴᐅᒋᒪᒧᐛᐛ ᑲ ‍ ᐃᑎᔅᑕᔨᓐ᙮”
ᐊᑎᔅᑕ ᐊᓐ ᐃᔭᐱᒡ ᒐᒋ ᐃᑎᔅᑕᒡ,
“ᒋ ‍ ᐃᔅᒋᔄᐤ,
ᓂᔾ ᒍᐤ ᐃᔪᒡ ᐅᒋᓴᐅᒋᒪᒧᐛᐛ᙮”
ᑈᓚᑦ ᒋ ‍ ᐃᑕᐤ,
“ᑕᓐ ᑲ ‍ ᐃᑎᔅᑕᔭᓐ ᐊᐅᑯᓐ ᒐ ‍ ᐃᑎᔅᑕᒡ᙮”
ᐃᔅᐱ ᑲ ‍ ᒋᔅᑕᔎᑕᒡ ᒋᐱᔭᑎᑯᒡ ᐊᓐᒡ ᐊᓯᒪᑭᓂᓯᒡ ᐊᓂᔭ ᒋᓴᓴ ᐊᑯ ᐊᓂᔭ ᐅᑦ ᐊᐱᒋᑕᐅᓂᔪᐛ ᑲ ‍ ᒪᒪᑎᓂᒪᑐᒡ ᐊ ‍ ᓇᐅᒡ ᐸᐸᐃᒄ ᒋ ‍ ᐊᔭᐅᒡ ᐸᐃᒄ ᒐᒂᔪᐤ᙮
ᐊᓂᔭ ᒪᒃ ᐊᑯᐱᔪᐤ ᐅᔅᒡ ᑲᒋ ‍ ᒋᔅᑭᒥᔨᒋ ᐊ ‍ ᓴᔭᑭᓂᔨᒡ ᒋ ‍ ᐃᓯᓇᑯᓂᔪᐤ ᓇᒪ ᐅᒋ ᑎᑯᓂᔪᐤ ᐊᓐᑕ ᒐᒋ ᐱᒥᒂᑕᑭᓄᐎᒡ᙮
ᒋ ‍ ᐃᑎᑐᒡ ᒪᒃ ᐊᓐᒡ ᐊᓯᒪᑭᓂᓯᒡ,
“ᐊᑯᔅ ᐊᑲ ᐅᒋ ᐱᑯᓯᒧᐛᑕᐤ ᐅᔭ ᐅᑦ ᐊᑯᑉ᙮
ᑯᒂᒋᐃᑐᑕᐤ ᐛᐱᓂᒐᑕᐤ ᐊᐛᓐ ᒐ ‍ ᑲᓂᔪᒂ ᐊᓂᔭ ᐊᑯᐱᔪᐤ᙮”
ᐅᔭ ᒪᒃ ᑲ ‍ ᐃᑎᒡ ᐊᑯᑕ ᑲ ‍ ᑎᐱᔨᒡ ᑕᓐ ᑲ ‍ ᐃᑎᓯᓇᐃᑭᓄᐃᑯᐱᓇ ᒋᓴᒪᓂᑐᐤ ᐅᑦ ᐃᔨᒧᐅᓂᒡ,
ᒋ ‍ ᒪᒪᑎᓂᒪᑐᐅᒡ ᓂᑦ ᐊᐱᒋᑕᐅᓇ ᑭᔭ ᒋ ‍ ᑕᐛᒐᓄᐤ ᓂᑦ ᐊᑯᑉ᙮
ᒋᓴᔅ ᒪᒃ ᐅᑲᐎᐊ ᒥᒋᒪ ᒋ ‍ ᓂᐳᐅᔪᐛ ᐊᓐᑕ ᒋᓴᓴ ᐅᒋᐱᔭᑎᑯᒥᔨᒡ ᑭᔭ ᐅᑲᐎᐊ ᐎᐧᑲᓂᓯᔪᐛ ᐊᑯᑕ ᑲ ‍ ᓂᐳᔨᒋ ᑭᔭ ᒪᕆ,
ᑲᓗᐸᔅ ᐎᐛ ᑭᔭ ᒪᕆ ᒪᒃᑕᓕᓐ᙮
ᒋᓴᔅ ᒋ ‍ ᐛᐱᒪᐤ ᐊᓂᔭ ᐅᑲᐎᔭ ᑭᔭ ᐊᓂᔭ ᐅᒋᔅᒋᓄᐊᒧᐛᑭᓇ ᑲ ‍ ᓴᒋᐊᑦ ᐊ ‍ ᓂᐳᔨᒋ ᐊᓐᑕ,
ᐊᑯ ᒂ ‍ ᐃᑕᑦ ᐊᓂᔭ ᐅᑲᐎᔭ,
“ᐊᐅᑯᐤ ᒋᑯᔅ᙮”
ᐊᑯ ᒂ ‍ ᐃᑕᑦ ᐊᓂᔭ ᐅᒋᔅᒋᓄᐊᒧᐛᑭᓇ ᑲ ‍ ᓴᒋᐊᑦ,
“ᐊᐅᑯᐤ ᒋᑲᐎᔾ᙮”
ᐊᓐ ᒪᒃ ᒋᔅᒋᓄᐊᒧᐛᑭᓐ ᐊᑯᑕ ᑲ ᐅᒋ ᒋᒋ ‍ ᑭᓄᐛᔨᒪᑦ ᒋᓴᓴ ᐅᑲᐎᔪᐛ ᐊᓐᑕ ᐎᒋᒡ᙮
ᐸᑎᒪ ᒪᒃ ᒋᓴᔅ ᒋ ‍ ᒋᔅᒐᔨᑎᒻ ᓴᔅ ᒥᓯᐛ ᒐᒂᔪᐤ ᐊᒋ ‍ ᒋᔅᑕᐱᔨᒡ ᐊᑯ ᒂ ‍ ᐃᔅᒋᔄᑦ,
“ᓂᐎ ᒥᓐ᙮”
ᐊᐅᑯᐤ ᐅᔭ ᑲ ‍ ᐃᔅᒋᔄᑦ ᒐᒋ ᑎᐱᐱᔨᒡ ᑕᓐ ᑲ ᐃᓯ ‍ ᓂᑲᓐ ᐎᑕᑭᓄᐎᒡ ᐊᓐᑕ ᒋᓴᒪᓂᑐᐛ ᐅᑦ ᐃᔨᒧᐅᓂᒡ ᒐ ‍ ᐃᔅᒋᔄᑯᐱᓇ᙮
ᒋ ‍ ᑎᑯᓐ ᒪᒃ ᐊᓐᑕ ᐎᔭᑭᓐ ᐊ ‍ ᓴᑭᔅᒋᓇᐸᒡ ᐊ ‍ ᐎᓯᑲᐧᑭᒥᒡ ᓱᒥᓇᐳᐤ,
ᐊᑯᑕ ᐊᓐᑕ ᑲ ‍ ᐊᑯᑕᒡ ᐅᐱᓂᓯᔪᐤ ᑲ ‍ ᒪᑯᐱᑕᑭᓄᐎᒡ ᒥᔅᑎᑯᒡ ᐊᑯ ᐊᓐᑕ ᐅᑐᓂᔨᒡ ᑲ ᐃᓯ ‍ ᐃᑕᔅᑯᓂᒧᐛᒡ᙮
ᐃᔅᐱ ᒋᓴᔅ ᑲ ‍ ᒥᓐᑦ ᐊᑯ ᒂ ‍ ᐃᔅᒋᔄᑦ,
“ᓴᔅ ᒋᔅᑕᐱᔪᐤ᙮”
ᐊᑯ ᒂ ᐊᑎ ‍ ᓇᒥᔎᐱᔨᑦ ᒂ ᐊᑎ ‍ ᐳᓂᐱᒪᑎᓯᑦ᙮
ᐊᓐᒡ ᒍᐤ ᐃᔪᐛ ᑲ ‍ ᓂᑲᓂᔅᑯᐛᒡ ᓇᒪ ᐅᒋ ᓂᑐᐛᔨᒪᐅᒡ ᐊᓂᔭᔪᐛ ᐊ ‍ ᓂᔅᑎᔨᒋ ᑲ ‍ ᒋᔅᑕᔎᑕᑭᓄᔨᒋ ᓇᐸᐛ ᐊᔅᒄ ᒐᒋ ᐃᑎᑯᒋᓂᔨᒋ ᐛᐸᓂᔨᒐ ᐛᔅ ᐊᐅᒄ ᐊᓂᔭ ᒐ ‍ ᒋᓴᐊᔭᒥᐊᐅᒋᓯᑲᔨᒡ,
ᐊᑯ ᒂ ‍ ᐃᑕᒡ ᑈᓚᑕ ᒐᒋ ᐃᑎᓱᐛᔨᒋ ᒐᒋ ᓇᑥᑲᑕᐛᑭᓄᔨᒋ ᐊᓂᔭᔪᐛ ᓇᐸᐛ,
ᑭᔭ ᒐᒋ ᓂᑎᓂᑲᓄᔨᒋ ᐎᔪᐛᐛ ᒐᒋ ᓇᐅᔅᑕᑭᓄᔨᒋ᙮
ᐊᑯ ᐊᓐᒡ ᐊᓯᒪᑭᓂᓯᒡ ᑲ ‍ ᓇᑥᑲᑕᐛᒡ ᐊᓂᔭ ᓂᓱ ᓇᐸᐛ ᑲ ‍ ᒋᔅᑕᔎᑕᑭᓄᔨᒋ ᒋᓴᓴ ᑭᔭ ᑲ ‍ ᒋᔅᑕᔎᑕᑭᓄᔨᒋ᙮
ᒋᓴᔅ ᒪᒃ ᐎᔾ ᓴᔅ ᒋ ‍ ᐳᓂᐱᒪᑎᓯᐤ ᐃᔅᐱ ᐛᑎᑕᒡ ᐊᓐᒡ ᐊᓯᒪᑭᓂᓯᒡ ᓇᒪ ᒪᒃ ᐅᒋ ᓇᑥᑲᑕᐛᐅᒡ᙮
ᐸᐃᒄ ᒪᒃ ᐊᓐ ᐊᓯᒪᑭᓂᔅ ᒋ ‍ ᑕᐧᑭᒪᐤ ᐊᓂᔭ ᒋᓴᓴ ᐊᓐᑕ ᐅᔅᐱᑲᔨᒡ᙮
ᑎᐛᒡ ᒂ ᐅᒋ ‍ ᐎᐎᑯᔨᒡ ᐅᒥᐧᑯᔪᐤ ᑭᔭ ᓂᐱᔪᐤ ᐊᓐᑕ ᐅᒡ᙮
ᐊᓐ ᐊᐛᓐ ᑎᐱᔨᐛ ᐅᔅᒋᓯᑯᒡ ᐊᒋ ᐅᒋ ‍ ᐛᐸᑕᐧᒃ ᐅᔭ ᑯᐃᔅᒄ ᐎᑎᒻ ᑕᓐ ᑲ ‍ ᐃᔅᐱᔨᒡ ᒐᒋ ᑕᑈᑎᒪᒄ ᑭᔭ ᒋᔨᐛᐤ ᐃᔨᒥᑕᔭᒂ᙮
ᒋᔅᒐᔨᑎᒻ ᐊ ‍ ᑕᑈᑦ ᑕᓐ ᐊ ᐃᓯ ‍ ᐎᑕᐧᒃ᙮
ᒋ ‍ ᐃᔅᐱᔪᐤ ᐅ ᒐᒋ ᑎᐱᐱᔨᒡ ᑕᓐ ᑲ ᐃᓯ ‍ ᓂᑲᓐ ᐎᑕᑭᓄᑯᐱᓇ ᒋᓴᒪᓂᑐᐤ ᐅᑦ ᐃᔨᒧᐅᓂᒡ ᒐ ‍ ᐃᔅᐱᔨᒡ,
ᐃᑎᔅᑕᐤ,
ᓇᒪ ᐛᐛᒡ ᐸᐃᒄ ᐅᒋ ᓇᑥᐃᑭᓄᐅᔪᐤ ᐎᔾ ᐅᔅᑭᓇ᙮
ᑭᔭ ᐃᑎᔅᑕᐤ ᒋᓴᒪᓂᑐᐤ ᐅᑦ ᐃᔨᒧᐅᓂᒡ,
ᒋᑭ ‍ ᑭᓄᐛᐱᒪᐅᒡ ᐊᓂᔭ ᑲ ‍ ᑕᐧᑭᒪᒡ᙮